**Informatīvais ziņojums**

**"Par 2020. gada 23.-24. janvāra neformālajā Eiropas Savienības Tieslietu un iekšlietu ministru padomē izskatāmajiem Tieslietu ministrijas kompetencē esošajiem jautājumiem"**

2020. gada 23.-24. janvārī Zagrebā, Horvātijā notiks neformālā Eiropas Savienības (turpmāk – ES) Tieslietu un iekšlietu ministru padomes sanāksme (turpmāk – Padomes sanāksme).

Padomes sanāksmes tieslietu sadaļā ministri ir aicināti diskutēt par šādiem darba kārtības jautājumiem:

**1. Brīvības, drošības un tiesiskuma telpas nākotnes redzējums**

Eiropadome 2019. gada jūnijā pieņēma Stratēģisko programmu 2019.-2024. gadam, kurā ir iekļautas prioritātes, kā vadīt ES darbu turpmākajos piecos gados. Horvātijas prezidentūra, atzīstot stratēģiskās programmas nozīmīgumu, akcentē četras galvenās prioritātes turpmākai politikas īstenošanai tieslietu un iekšlietu jomā, par kurām ministri tiks aicināti diskutēt Padomes sanāksmē.

Pirmais stratēģiskajā programmā minētais temats attiecas **uz pamattiesībām, dalībvalstu demokrātisko iekārtu aizsardzību un tiesiskumu**. Tādas vērtības, kā brīvība, drošība un labklājība būs turpmākā darba prioritāte, vienlaikus ņemot vērā, ka tiesiskums ikvienā demokrātijā ir galvenais garants vērtību aizsardzībai. Tomēr dalībvalstu starpā ir pieaugušas bažas par šo vērtību ievērošanu, kas savukārt kavē ES tiesību aktu un instrumentu, kuru pamatā ir savstarpēja atzīšana, pareizu piemērošanu. Tāpēc kā otra prioritāte turpmākajai ES tiesiskajai attīstībai ir atrast veidus, **kā atjaunot savstarpējo uzticēšanos**.

Trešais stratēģiskajā programmā izstrādātais temats attiecas uz **ES teritorijas integritāti un aizsardzību**. Savukārt kā ceturtā prioritāte, lai aizsargātu mūsu sabiedrību no ļaunprātīgām kiberdarbībām, ir izcelta **mākslīgā intelekta un jauno tehnoloģiju izmantošanas veidu attīstība.**

Nolūkā īstenot stratēģiskās programmas prioritātes tieslietu jomā, tiek izvirzītas stratēģiskās pamatnostādnes. Proti, krimināltiesībās tiek apstiprināts mērķis stiprināt cīņu pret terorismu un pārrobežu noziedzību, kā arī uzlabot dalībvalstu savstarpējo tiesisko sadarbību. Šajā jomā uzsvars tiks likts uz esošo instrumentu īstenošanas uzlabošanu un trūkumu novēršanu tiesiskajā regulējumā, ja tādi ir. Turklāt nākamajā periodā būs nepieciešams strādāt, lai stiprinātu dalībvalstu savstarpējo uzticēšanos, kas ir būtiska sekmīgai tiesu iestāžu sadarbībai, kā arī tīklu attīstīšanai un koordinācijas un sinerģijas veicināšanai starp tām. Jaunu normatīvo aktu izstrāde var notikt, tikai pamatojoties uz ES reālajām vajadzībām. Tas attiecas arī uz Eiropas Prokuratūras kompetences paplašināšanu.

Dalībvalstu tiesu iestāžu savstarpējās sadarbības efektivizācija un stiprināšana ir noteikta kā prioritāte gan krimināltiesību, gan civiltiesību sfērā.

Civiltiesību jomā galvenā uzmanība tiks vērsta uz tiesību instrumentiem, kas varētu nodrošināt ES iedzīvotājiem un uzņēmumiem efektīvāku tiesu sistēmu, kas ir priekšnoteikums ekonomikas izaugsmei un attīstībai un tādējādi arī sabiedrības attīstībai kopumā. Kā viens no iespējamiem risinājumiem attīstības veicināšanai tiek minēts alternatīvo strīdu risināšanas metožu attīstība un piemērošana, tostarp ar tiešsaistes palīdzību.

Vispusīgas tiesas iestāžu darbinieku apmācības un mūsdienīgas tiesu varas izveide, kam jāreaģē uz mūsdienu vajadzībām un tendencēm, padarīs tiesas iestāžu darbu kvalitatīvāku un efektīvāku, atvieglojot tiesu pieejamību gan fiziskām, gan juridiskām personām. Vispārējai tiesu iestāžu modernizācijai digitālo tehnoloģiju izmantošana, ieviešana un piemērošana ir jāievieš kā kopīgs ES standarts, tāpēc liels darbs būs jāiegulda dalībvalstu sistēmu savstarpējai savienojamībai un sadarbspējai. Īpaša uzmanība tiks pievērsta mākslīgā intelekta attīstībai.

Latvija atbalsta Horvātijas prezidentūras diskusiju dokumentā izvirzītās pamatnostādnes tieslietu jomas attīstībai, un piekrīt, ka mūsdienīgai tiesu varai ir jāiet kopsolī ar visas ES attīstību. ES līdz šim jau ir radījusi ievērojamu tiesību instrumentu kopumu, kas ir pietiekami visaptverošs, lai sasniegtu ES izvirzītos mērķus, tāpēc Latvija uzskata, ka pašlaik lielāka uzmanība būtu jāveltī esošo tiesību instrumentu efektīvai piemērošanai, to sasniedzot ar tieslietu speciālistu apmācībām, tiesu sistēmas modernizāciju un savstarpējās sadarbības uzlabošanu.

**2. Eiropas tiesiskās sadarbības tīkls civillietās un komerclietās un tā nozīme sadarbības veicināšanā**

Savstarpēja uzticēšanās starp dalībvalstu tiesu sistēmām un tiesu lēmumu savstarpēja atzīšana ir principi, uz kuriem balstās ES tiesu iestāžu sadarbība civillietās un komerclietās. Lai atvieglotu *ES tiesību aktu* piemērošanu un darbību praksē, ir izveidots Eiropas Tiesiskās sadarbības tīkls civillietās un komerclietās (turpmāk – sadarbības tīkls), kas sniedz būtisku praktisku atbalstu ES tiesu iestāžu savstarpējai sadarbībai, tai skaitā, atvieglo iedzīvotājiem un juristiem piekļuvi ārvalstu tiesu iestādēm, kā arī sniedz atbalstu tiesu iestāžu darbinieku un citu juristu - praktiķu apmācībām.

Eiropas Komisijas pētījumi liecina, ka sadarbības tīklu dalībniekiem būtu nepieciešams uzlabot savstarpējo sadarbību. Kā viens no variantiem tīkla dalībnieku mijiedarbības uzlabošanai tiek piedāvāts organizēt tīkla dalībnieku sadarbību nacionālā līmenī, piemēram, valsts tiesiskās sadarbības tīkla izveide. Šāda prakse jau pastāv dažās dalībvalstīs (piemēram, Somijā), bet Eiropas Komisijas ieskatā to varētu attiecināt uz visām dalībvalstīm, kas piedalās sadarbības tīklā, ja dalībvalstij ir tāda vēlme. Pēc Eiropas Komisijas domām šāda iniciatīva ne tikai uzlabotu sadarbību starp tīkla dalībniekiem, bet arī veicinātu to, ka dalībvalstu iestādes efektīvi piemēro ES civiltiesību un tirdzniecības tiesību instrumentus.

Horvātijas prezidentūra aicina ministrus diskutēt par šādiem jautājumiem:

*1.* *Cik labi jūsu dalībvalsts tiesneši pārzina tīkla un Eiropas e-tiesiskuma portāla piedāvātās iespējas? Vai jūs uzskatāt, ka tīkla piedāvātās iespējas un rīki tiek izmantoti pilnībā? Ja nē, kā, pēc jūsu domām, varētu stiprināt esošos mehānismus un maksimāli palielināt to lietderību?*

Latvijā tiesnešiem un tiesu darbiniekiem tiek organizētas regulāras apmācības par sadarbības tīklu civillietās izmantošanu. Sadarbības tīklā pieejamo informāciju tiesu darbinieki izmanto ikdienas darbam, nepieciešamības gadījumā iesaistot Tieslietu ministriju, kā sadarbības tīklu kontaktpunktu. Vienlaikus tiesneši atzīst, ka valodas barjeru un katras valsts normatīvo aktu specifikas dēļ viņiem ir vieglāk sadarboties ar nacionālo kontaktpunktu, kas tālāk nodrošina komunikāciju starptautiskā līmenī.

*2. Vai jūsu dalībvalstī ir izveidots valsts tieslietu iestāžu tīkls? Vai jums ir bijusi pieredze, piesakoties uz papildu finansējumu valsts tieslietu iestāžu tīklam? Ja tā, lūdzu, dalieties pieredzē. Vai jūs piekrītat, ka lūgums par papildu finansējumu, lai izveidotu un stiprinātu valsts tieslietu tīklu, būtu atbalstāms nākotnes izaugsmes veicināšanai?*

Latvija pozitīvi vērtē Horvātijas prezidentūras uzsākto diskusiju par tiesiskās sadarbības tīklu nozīmi un sadarbības veicināšanu arī nacionālā līmenī. Latvijā pagaidām nav izveidots tieslietu iestāžu sadarbības tīkls, informācijas aprite tiek īstenota ar nacionālo kontaktpunktu starpniecību. Latvijā pēdējo gadu laikā ir rīkotas divas reģionālās kontaktpunktu sanāksmes un viena nacionālā kontaktpunktu sanāksme. Šīm sanāksmēm ir bijusi ārkārtīgi liela pozitīva pievienotā vērtība, jo praktiķiem tika radīta iespēja diskutēt par aktuālajiem problēmjautājumiem, stiprināt jau esošos un dibināt jaunus kontaktus ar ārvalstu kolēģiem, tādējādi atvieglojot arī turpmāko starptautisko sadarbību.

Latvija atbalsta Eiropas Komisijas iniciatīvu par nacionālo civiltiesisko sadarbības tīklu izveidi, lai informācijas aprite būtu efektīvāka un tiesnešiem tiktu atvieglota zināšanu un pieredzes apmaiņa. Tāpat Latvija uzskata, ka civiltiesisko sadarbības tīklu izveidei dalībvalstīm būtu jānodrošina pieeja ES finansiālajam atbalstam.

**3. Tieslietu speciālistu apmācību turpmāka veicināšana**

Nolūkā sasniegt ES tieslietu darbinieku apmācību stratēģijā[[1]](#footnote-1) izvirzītos mērķus, ES līmeņa un nacionālajām tieslietu darbinieku apmācību iestādēm ir jāveicina gan klasiskie apmācību veidi, gan jācenšas iepazīstināt tieslietu nozarē strādājošie ar tiešsaistes apmācību pasākumiem, kas pieejami ES un starptautiskā līmenī (Eiropas tiesisko apmācību tīkls, Eiropas Padomes Palīdzības programma pamattiesību jautājumos, ES Tiesību aktu izpildes mācību aģentūra), kā arī jāpalielina tiešsaistes apmācību pasākumi valsts valodā. Ļoti svarīga ir šādu rīku interaktivitāte un pieejamības nodrošināšana.

Šajā kontekstā Horvātijas prezidentūra aicina ministrus diskutēt par šādiem jautājumiem:

*1. Kādas prasmes un tēmas, kas nav saistītas ar jurisprudenci, jums šķiet īpaši svarīgas, lai tās tiktu iekļautas tiesiskās apmācības programmās valsts un ES/starptautiskā līmenī? Pēc jūsu domām, cik lielā mērā šādas prasmes un tēmas būtu jāiekļauj apmācībās (procentuāli)?*

Latvijas ieskatā ES tiesnešu mācību centri, reaģējot uz izmaiņām tiesu sistēmā, aizvien vairāk piedāvā tematus, kas ir nejuridiski pēc savas būtības (piem., bērnu vecumposmu psiholoģija, grāmatvedība, u.tml.), bet ir nepieciešami, lai varētu kvalitatīvi izskatīt lietu. Nejuridisko tēmu sagatavošana un nodrošināšana ir ilgstošs process, jo lektoram (ne juristam) ir nepieciešams sniegt informāciju par to, kā darbojas tiesu sistēma, un kas tieši ir semināra uzdevums un mērķis.

Īpaši pēdējā laikā mācību iestādes apvieno juridiskās un nejuridiskās tēmas vienā seminārā, tādējādi pietuvinot mācīšanos tuvāk faktiskām lietām un konkrētām iespējamām situācijām, kurās būtisks ir arī, piemēram, sociālais konteksts. Latvija uzskata, ka apmācību programmai jābūt vērstai uz konkrētas kompetences un nodefinētu prasmju attīstīšanu. Šo principu Latvija īsteno tieslietu darbinieku apmācībās.

*2. Kādi, jūsuprāt, ir galvenie ieguvumi no starpnozaru pieejas, veicot tieslietu darbinieku apmācību? Kādas tēmas jums šķiet īpaši piemērotas starpnozaru apmācībās?*

Latvijas ieskatā starpdisciplināru pieeju tiesnešu tālākizglītībā var īstenot divējādi. Pirmā pieeja – mācību pasākumi par dažādām tēmām (piemēram, psiholoģiju, vides aizsardzību, medicīnu), kurus vada attiecīgās jomas profesionālis, un kuri var tikt īstenoti gan atsevišķi tikai tiesnešiem, gan arī kopīgi tiesnešiem un, piemēram, vides aizsardzības jautājumos – arī vides aizsardzības nevalstisko organizāciju pārstāvjiem. Otra pieeja – starpdisciplināri semināri dažādu juridisko profesiju pārstāvjiem (tiesnešiem, advokātiem, prokuroriem, valsts iestāžu juristiem u.c.). Pēc pieredzes var teikt, ka abas šīs pieejas ir atzīstamas par vērtīgām, jo pateicoties šādām mācībām tiesnešiem ir iespēja paplašināt redzesloku un gūt zināšanas dažādos nozīmīgos jautājumos, kas var skart tiesas lietu.

Attiecībā uz pirmo pieeju, šādas mācības varētu būt, piemēram, par ģimenes strīdu risināšanu. Tās būtu piemērotas tiesnešiem, kuri skata laulības šķiršanas lietas. Šādu lietu ietvaros tiesnesim nereti nākas saskarties ar laulāto emocijām, tāpat šīs lietas var skart arī laulāto bērnu labākās intereses, kas ir bērnu tiesību fundamentāls pamatprincips. Līdz ar to tiesnesim būtu vērtīgi apmeklēt psihologa vadītu semināru par ģimenes konfliktu būtību, cēloņiem un sekām no psiholoģiskā aspekta, tādējādi veidojot dziļāku izpratni par strīda būtību. Šādas mācības varētu notikt kopīgi tiesnešiem un juridiskajiem psihologiem.

Tāpat starpdisciplināri var notikt semināri par dažādiem jautājumiem, kas skar medicīnu un medicīnas tiesības – gan tiesnešiem, gan ārstiem.

*3. Kāds ir jūsu viedoklis par tiešsaistes apmācības rīku efektivitāti? Kad tiem būtu jāpiešķir prioritāte salīdzinājumā ar klātienes semināriem?*

Tiešsaistes mācību aktualitāte ir laika un sabiedrības noteikta mācību metodika. Jau tagad, piedāvājot mācības tiešsaistē, Latvijas Tiesnešu mācību centrs  ir radījis piedāvājumu, kurā tiesu sistēmai piederīgo profesiju pārstāvji  var apgūt dažādas tēmas viņiem ērtā laikā un vietā.

Noteikta daļa no izmaksām programmas izstrādei ir attiecīgi izmantotie rīki, kas var būt ļoti dārgi – piemēram, animācijas izmantošana vai kvalitatīvu video filmēšana un sagatavošana lejupielādei. Pieejamais budžets ir viens no kritērijiem, lai izvērtētu plānotās mācību programmas aktualitāti, plānoto auditoriju, izmantošanas ilgumu u.c.

*4. Kā varētu uzlabot tieslietu speciālistu un valsts iestāžu attieksmi pret dalību tiesiskās apmācības pasākumos?*

Latvijas ieskatā mācībām, pirmkārt, ir jābūt attiecināmām uz katra indivīda tiešajām profesionālajām vajadzībām, aktuālām konkrētajā brīdī. Arī tad, ja mācībās gūtās zināšanas būs noderīgas vēlāk, vai konkrētas mācības ir vispārējs sistēmas uzstādījums, mācību dalībniekam ir jābūt skaidri saprotamam ieguvumam un mērķim, kas un kāpēc ar šīm mācībām tiks sasniegts.

Otrkārt, lai radītu interesi pieteikties mācībām un tās apmeklēt, turklāt saglabātu šo interesi apmeklēt mācības arī turpmāk, mācībām ir jābūt kvalitatīvām, pārdomātām un, galvenais, ar uzstādītu un sasniedzamu mērķi. Turklāt mācību mērķim un uzdevumiem ir jābūt skaidri saprotamiem ne tikai dalībniekiem, bet vēl jo vairāk, pasniedzējiem, gatavojot nodarbības.

Noteikti piespiedu mehānismi, piemēram, profesionālās pilnveides kredītpunkti, obligāti mācību pasākumi utt., kas arī paaugstina mācību apmeklētību, ir likumdevēja vai darba devēja/iestādes izšķiršanās jautājumi, tomēr arī šo mērķu sasniegšanai ir nepieciešams, lai apmeklējamo mācību piedāvājums būtu kvalitatīvs, ar skaidru mācību mērķi un profesionālajām vajadzībām atbilstošs.

**Delegācija**

Delegācijas vadītājs: **Jānis Bordāns,** Ministru prezidenta biedrs, tieslietu ministrs

Delegācijas dalībnieki: **Kristīne Pommere,** valsts sekretāra vietniece ārvalstu sadarbības un stratēģijas jautājumos;

**Inita Ilgaža,** valsts sekretāra vietniece tiesu jautājumos;

**Anda Smiltēna,** tieslietu nozares padomniece;

**Vineta Krutko,** tieslietu nozares padomniece.

Ministru prezidenta biedrs,

tieslietu ministrs Jānis Bordāns

Poiša 67036912

Arta.Poiša@tm.gov.lv

1. European Judicial Training Strategy 2019- 2025 <https://ec.europa.eu/info/law/better-regulation/initiatives/ares-2017-5432247_en> [↑](#footnote-ref-1)